

REPUBLIKA HRVATSKA

KRAPINSKO – ZAGORSKA ŽUPANIJA

OPĆINA STUBIČKE TOPLICE

JEDINSTVENI UPRAVNI ODJEL

KLASA: 112-01/24-01/14

URBROJ: 2140-27-4-24-1

Stubičke Toplice, 9. prosinca 2024.

 Na temelju čl. 19. st. 1. Zakona o službenicima i namještenicima u lokalnoj i područnoj (regionalnoj) samoupravi (NN 86/08, 61/11, 4/18, 112/19), pročelnik Jedinstvenog upravnog odjela Općine Stubičke Toplice raspisuje

**JAVNI NATJEČAJ**

za prijam u službu u Jedinstveni upravni odjel Općine Stubičke Toplice na radno mjesto:

**VIŠI STRUČNI SURADNIK ZA PRIPREMU I PROVEDBU PROJEKATA –** 1 izvršitelj/ica, na neodređeno vrijeme u punom radnom vremenu, uz obvezatni probni rad u trajanju tri mjeseca.

**Posebni uvjeti:**

* magistar/magistra ili stručni specijalist/specijalistica ekonomske struke,
* jedna godina radnog iskustva na odgovarajućim poslovima,
* položen državni ispit,
* poznavanje rada na računalu,
* položen vozački ispit B kategorije.

 Osim posebnih uvjeta kandidati moraju ispunjavati slijedeće opće uvjete za prijam u službu:

 -punoljetnost,

 -hrvatsko državljanstvo i

 -zdravstvena sposobnost za obavljanje poslova radnog mjesta.

 Na javni natječaj se mogu javiti osobe oba spola, sukladno čl. 13. Zakona o ravnopravnosti spolova (NN 82/08, 69/17).

 Osobama koje su stekle odgovarajući akademski ili stručni naziv prije stupanja na snagu Zakona o akademskim i stručnim nazivima i akademskom stupnju (NN 107/07, 118/12) stečeni akademski ili stručni naziv izjednačava se s odgovarajućim akademskim ili stručnim nazivom u skladu s odredbama čl. 14. toga Zakona.

 Na javni natječaj se mogu prijaviti i kandidati koji nemaju položen državni ispit uz uvjet da ga polože u roku od 1 godine od prijma u službu, sukladno odredbama čl. 92. Zakona o službenicima i namještenicima u lokalnoj i područnoj (regionalnoj) samoupravi.

 U službu ne može biti primljena osoba kod koje postoje zapreke prijma u službu propisane čl. 15. i 16. Zakona o službenicima i namještenicima u lokalnoj i područnoj (regionalnoj) samoupravi.

 Kandidat koji ostvaruje pravo prednosti pri zapošljavanju prema posebnim propisima dužan je u prijavi na javni natječaj pozvati se na to pravo i ima prednost u odnosu na ostale kandidate samo pod jednakim uvjetima. Da bi ostvario pravo prednosti pri zapošljavanju, kandidat koji ispunjava uvjete za ostvarivanje toga prava, dužan je uz prijavu na javni natječaj priložiti sve dokaze o ispunjavanju traženih uvjeta, kao i rješenje o priznatom statusu, odnosno potvrdu o priznatom statusu iz koje je vidljivo spomenuto pravo, dokaz iz kojeg je vidljivo na koji način je prestao radni odnos kod posljednjeg poslodavca (ugovor, rješenje, odluka i sl.) te dokaz da je nezaposlen (uvjerenje ili evidencijski list Hrvatskoga zavoda za zapošljavanje). Pod jednakim uvjetima podrazumijeva se da na kraju provedenog pismenog testiranja kandidata i provedenog intervjua s istima, kandidati koji su po rang-listi ostvarili najveći i isti broj ukupnih bodova, prednost pri zapošljavanju ima onaj kandidat koji se u svojoj prijavi pozvao na to pravo i dokazao ga.

Uz prijavu na javni natječaj (vlastoručno potpisanu) kandidati su dužni priložiti:

* životopis (vlastoručno potpisan),
* dokaz o hrvatskom državljanstvu (osobna iskaznica, putovnica ili domovnica),
* dokaz o stručnoj spremi: diploma,
* uvjerenje o nevođenju kaznenog postupka (ne starije od 3 mjeseca od dana objave javnog natječaja u „Narodnim novinama“),
* uvjerenje o položenome državnom ispitu, ako kandidat/kinja ima položen državni ispit,
* dokaz o radnom iskustvu:

a) elektronički zapis ili potvrdu o podacima evidentiranim u bazi podataka Hrvatskog zavoda za mirovinsko osiguranje – ne starije od 1 mjeseca od dana objave javnog natječaja,

b) dokaz o radnom iskustvu na odgovarajućim poslovima u trajanju od najmanje jedne godine, iz kojeg je vidljivo da je kandidat/kinja obavljao/la poslove u traženoj stručnoj spremi i struci i razdoblje u kojem je obavljao/la te poslove (preslik ugovora, rješenja ili potvrde poslodavca), a koje radno iskustvo je evidentirano u elektroničkom zapisu Hrvatskog zavoda za mirovinsko osiguranje,

 - presliku vozačke dozvole,

 - dokaz o poznavanju rada na računalu – preslika potvrde o polaženju tečaja informatike ili svjedodžbe ukoliko je polagao/la predmet informatiku ili vlastoručno potpisanu izjavu da poznaje rad na računalu (obrazac izjave nalazi se na web stranici Općine Stubičke Toplice),

* vlastoručno potpisanu izjavu da za prijam u službu ne postoje zapreke iz čl. 15. i 16. Zakona o službenicima i namještenicima u lokalnoj i područnoj (regionalnoj) samoupravi (obrazac izjave nalazi se na web stranici Općine Stubičke Toplice),
* vlastoručno potpisanu privolu za prikupljanje i obradu podataka u određenu svrhu, (obrazac izjave nalazi se na web stranici Općine Stubičke Toplice),

 Isprave se prilažu u neovjerenom presliku, a prije izbora kandidata predočit će se izvornik ili ovjereni preslik.

 Radnim iskustvom na odgovarajućim poslovima podrazumijeva se radno iskustvo (služba u upravnim tijelima jedinice lokalne ili područne (regionalne) samouprave, državna služba, javna služba, radni odnos, samostalno obavljanje profesionalne djelatnosti ili obavljanje poslova u međunarodnim organizacijama) ostvareno na poslovima navedenog stupnja obrazovanja (stručne spreme) i struke.

 Uvjerenje o zdravstvenoj sposobnosti dostavlja izabrani kandidat prije donošenja Rješenja o prijmu u službu.

 Ako kandidat uz prijavu priloži dokumente u kojima osobni podaci nisu istovjetni, dužan je dostaviti i dokaz o njihovoj promjeni (vjenčani ili rodni list ili sl.).

 Urednom prijavom smatra se prijava koja sadrži sve podatke i priloge navedene u javnom natječaju.

 Prijavom na javni natječaj kandidati/kandidatkinje pristaju na obradu svojih osobnih podataka u svrhu provođenja selekcijskog postupka.

 Osoba koja nije podnijela pravodobnu i urednu prijavu ili ne ispunjava formalne uvjete iz javnog natječaja, ne smatra se kandidatom prijavljenim na javni natječaj.

 S kandidatima prijavljenim na javni natječaj provest će se testiranje i intervju radi provjere znanja i sposobnosti bitnih za obavljanje poslova radnog mjesta za koje se primaju. Intervju se provodi samo s kandidatima koji su ostvarili najmanje 50% bodova iz svakog dijela provjere znanja.

 Ako kandidat ne pristupi prethodnoj provjeri znanja, smatra se da je povukao prijavu na javni natječaj.

Opis poslova i podaci o plaći radnog mjesta koje se popunjava javnim natječajem, način obavljanja prethodne provjere znanja i sposobnosti kandidata, područje provjere te pravni i drugi izvori za pripremanje kandidata za provjeru navedeni su na web stranici Općine Stubičke Toplice, www.stubicketoplice.hr.

 Na web stranici Općine Stubičke Toplice, www.stubicketoplice.hr, i na oglasnoj ploči zgrade Općinske uprave Općine Stubičke Toplice, Viktora Šipeka 16, Stubičke Toplice, najmanje 5 (pet) dana prije održavanja provjere, bit će objavljen poziv i vrijeme održavanja prethodne provjere znanja i sposobnosti kandidata te popis kandidata prijavljenih na javni natječaj. Kandidati neće biti pojedinačno pisano obavještavani. Kandidati koji ispunjavaju formalne uvjete iz natječaja i imaju pravo pristupiti testiranju bit će evidentirani lozinkom koja se sastoji od prvog slova imena i prvog slova prezimena i 5 zadnjih brojeva OIB-a i pod kojom će lozinkom biti pozvani na testiranje.

 Prijave na javni natječaj, s dokazima o ispunjavanju uvjeta, podnose se preporučeno poštom u roku 8 (osam) dana od dana objave u „Narodnim novinama“, i to na adresu: Općina Stubičke Toplice, Jedinstveni upravni odjel, Viktora Šipeka 16, 49244 Stubičke Toplice, s naznakom: „Za javni natječaj za prijam u službu na neodređeno vrijeme – ne otvaraj“.

 Kandidati će o rezultatima javnog natječaja biti obaviješteni u zakonskom roku dostavom rješenja o prijmu u službu ili dostavom odluke o poništenju javnog natječaja. Protiv odluke o poništenju javnog natječaja nije dopušteno podnošenje pravnih lijekova.

PROČELNIK

Vinko Bajzek, mag. iur.